Զորիկ Պողոսյան

Զորիկ Կարենի Պողոսյան, հայ ծանրամարտիկ, ուժային եռամարտի աշխարհի և Եվրոպայի եռակի չեմպիոն, Գինեսի և Դյուցազնագրքի քառակի ռեկորդակիր, Հայաստանի սպորտի վարպետ (2007), միջազգային կարգի սպորտի վարպետ (2021)։


== Կենսագրություն ==
Զորիկ Պողոսյանը ծնվել է 1990 թվականի սեպտեմբերի 4-ին Լոռու մարզի Վանաձոր քաղաքում։ 1997-2006 թվականներին սովորել է Վանաձորի Ակսել Բակունցի անվան թիվ 7 միջնակարգ դպրոցում։ 1999 թվականից զբաղվել է ծանրամարտով։ 2008-2010 թվականներին ծառայել է Հայաստանի զինված ուժերում։ 2011-2015 թվականներին սովորել է Ֆիզիկական կուլտուրայի հայկական պետական ինստիտուտի Մարզչամանկավարժական ֆակուլտետում։
2012 թվականից առ այսօր աշխատում է Վանաձորի ծանրամարտի մասնագիտացված մարզադպրոցում՝ որպես մարզիչ։
2018 թվականից աշխատում է Հայաստանի ԱԻՆ ՓԾ Լոռու մարզային փրկարարական վարչության Վանաձորի թիվ 2 հրշեջ-փրկարարական ջոկատում՝ որպես փրկարար։


== Նվաճումներ ==
2006 թվականին մասնակցել է Եվրոպայի առաջնությանը և զբաղեցրել 4-րդ մրցանակային տեղը։ 2008-2012 թվականներին մասնակցել է ծանրամարտի աշխարհի և Եվրոպայի առաջնություններին՝ զբաղեցնելով մրցանակային տեղեր։
2018 թվականին Թբիլիսիում կայացած ուժային եռամարտի Եվրոպայի առաջնությունում դարձել է բացարձակ չեմպիոն։ 2019 թվականին Ուկրաինայի Լուցկ քաղաքում կայացած աշխարհի առաջնությունում 607 կգ արդյունքով դարձել է աշխարհի բացարձակ չեմպիոն։ Նույն տարում IPSU վարկածով դարձել է աշխարհի կրկնակի չեմպիոն 90 կգ քաշային կարգում՝ 610 կգ եռամարտի արդյունքով։ 2019 թվականին դարձել է ուժային եռամարտի Եվրոպայի կրկնակի չեմպիոն։
2020 թվականին սահմանել է Դյուցազնագրքի ռեկորդ․ 200 կգ ծանրաձողն ուսերին կատարել է կքանիստ վարժությունը՝ այս դիրքում պահելով 40 վայրկյան։
2021 թվականի մայիսին սահմանել է համաշխարհային ռեկորդ․ 205 կգ ծանրաձողը նստած վիճակում պահել է 15 վայրկյան, ապա ծանրաձողն ուսին ևս 3 անգամ կքանստել է ու բարձրացել։ Մի քանի րոպե անց գերազանցել է իր ռեկորդը՝ վարժությունը կրկնելով 210 կգ ծանրաձողով և 5 կքանստումով ու բարձրանալով։ Հաղթանակը նվիրել է Արցախյան երկրորդ պատերազմում զոհված ընկերների հիշատակին։ Նույն տարում դարձել է Եվրոպայի եռակի չեմպիոն և ռեկորդակիր։
2021 թվականի օգոստոսին սահմանել է համաշխարհային և Գինեսի եռակի ռեկորդ․ 200 կգ ծանրաձողը ուսերին նստած դիրքով պահել է 7 վայրկյան, ապա բարձրացել՝ 10 անգամ կքանստելով և բարձրանալով։
2021 թվականի հոկտեմբերի 8-ին Զորիկ Պողոսյանը սահմանել է Դյուցազնագրքի և համաշխարհային ռեկորդ՝ շրջանցելով թուրք մարզիկի ռեկորդը։ Մարզիկը 170 կգ ծանրաձողը ուսերին նստած դիրքով քայլելով 2 մետր՝ կարողացել է բարձրանալ և 9 անգամ կքանստել ու բարձրանալ՝ այդ կերպ սահմանելով համաշխարհային նոր ռեկորդ։ Ռեկորդը նվիրել է իր սան Մհեր Քոչինյանի և բոլոր քաջորդիների հիշատակին։ 
2022 թվականի մայիսի 27-ին սահմանել է համաշխարհային ռեկորդ՝ գերազանցելով ինքն իրեն։ Բարձրացրել է 175 կգ ծանրաձողը, այն ուսերին դրած կքանստած քայլել 1,9 մ (12 քայլ), որից հետո կատարել շրջադարձ 8 քայլով, բարձրացել և 8 անգամ կքանստել։ Մարզիկն իր ռեկորդը նվիրել է Ղարաքիլիսայի ճակատամարտին։ 


== Մրցանակներ և պարգևներ ==
Աշխարհի և Եվրոպայի եռակի չեմպիոն
Հայաստանի բազմակի չեմպիոն
Գինեսի և Դյուցազնագրքի կրկնակի ռեկորդակիր
«Լավագույն հրշեջ-փրկարար» (Հայաստանի ԱԻՆ, 2018)
«Անվեհեր փրկարար» մեդալ (Հայաստանի ԱԻՆ, 2019)
«Կանխարգելում, օգնություն, փրկություն» մեդալ (Հայաստանի ԱԻՆ, 2021)


== Ծանոթագրություններ ==


== Արտաքին հղումներ ==
Պարգևատրման արարողություն, 2019
Զորիկ Պողոսյանը՝ ուժային եռամարտի աշխարհի բացարձակ չեմպիոն
Զորիկ Պողոսյանի ռեկորդը պաշտոնապես գրանցվել է Դյուցազնագրքում
Զորիկ Պողոսյան․ «Ներկայումս մեզ էլ ավելի շատ հաղթանակներ են պետք»
Գինեսի կրկնակի ռեկորդ՝ նվիրված 44 օրյա պատերազմում նահատակվածների հիշատակին
Զորիկ Պողոսյանը շրջանցեց թուրք մարզիկի` նախկինում կատարած ռեկորդը
Զորիկ Պողոսյանը սահմանեց համաշխարհային 5-րդ ռեկորդը